GitHub Copilot

GitHub Copilot — Visual Studio Code, Visual Studio, Neovim və JetBrains kimi inteqrasiya olunmuş inkişaf mühitlərinin (IDE) istifadəçilərinə avtotamamlanan kod ilə kömək etmək üçün GitHub (Microsoft-a məxsusdur) və OpenAI tərəfindən hazırlanmış bulud əsaslı süni intellekt aləti. Hazırda fərdi tərtibatçılar və müəssisələr üçün abunəlik ilə istifadə oluna bilən alət ilk dəfə 29 iyun 2021-ci ildə GitHub tərəfindən elan edilib və Python, JavaScript, TypeScript, Ruby və Go istifadə edən proqramçılar üçün ən yaxşı şəkildə işləyir.
 Tarixi 
29 iyun 2021-ci ildə GitHub Visual Studio Code-da texniki önbaxış üçün GitHub Copilot-u elan etdi. GitHub Copilot, 29 oktyabr 2021-ci ildə JetBrains-ə plagin olaraq əlavə edildi. 27 oktyabr 2021-ci ildə GitHub, GitHub Copilot Neovim plaginini açıq bir depo kimi yayımladı. GitHub 29 mart 2022-ci ildə Visual Studio 2022 IDE üçün Copilot-un buraxıldığını elan etdi. 21 iyun 2022-ci ildə GitHub Copilot-un artıq "texniki önbaxışdan" çıxarıldığını və fərdi tərtibatçılar üçün abunə əsaslı xidmət kimi əlçatan olduğunu elan etdi.

GitHub Copilot 2014-cü ilin fevralında buraxılmış Microsoft Research layihəsi olan Visual Studio 2013 üçün "Bing Code Search" plagininin təkmilləşdirilmiş versiyasıdır. Bu plagin təbii dil sorğularına cavab olaraq yüksək keyfiyyətli kontekstlə uyğun kod parçalarını təmin etmək üçün MSDN və StackOverflow daxil olmaqla müxtəlif mənbələrlə inteqrasiya olunub.
 Xüsusiyyətləri 
Problem təbii dildə yazıldıqda Copilot problemin həlli üçün kod yaza bilir. O, həmçinin ingilis dilində daxil edilən kodu təsvir edə və digər proqramlaşdırma dilləri arasında kodu tərcümə edə bilər.

Veb-saytında yazılanlara görə, GitHub Copilot proqramçılar üçün kod şərhlərinin işlək koda çevrilməsi və kod parçaları, kodun təkrarlanan bölmələri və bütün metodlar və/və ya funksiyalar üçün avtomatik tamamlama kimi köməkçi funksiyaları ehtiva edir. GitHub Copilot-un avtomatik tamamlama xüsusiyyətinin hələ tam dəqiq olmadığını bildirir. Məsələn, bəzi Python funksiyasının başlıq kodu üçün Copilot funksiyanın gövdə kodunun qalan hissəsini ilk cəhddə 43%-ni və on cəhddən sonra isə 57%-ni avtomatik olaraq tamamlayıb.

GitHub bildirir ki, Copilot-un xüsusiyyətləri proqramçılara sənədləşdirməni oxumağa sərf etdiyi vaxtı azaltmaqla bilmədikləri kodlaşdırma freymvorkları və dillərini istifadə etməyə imkan verir.
 Tətbiq edilməsi 
GitHub Copilot, insana bənzər mətn yaratmaq üçün dərin öyrənmədən istifadə edən dil modeli olan GPT-3-ün dəyişdirilmiş, istehsal versiyası olan OpenAI Codex istifadə edilərək yaradılmışdır. Codex modeli əlavə olaraq onlarla proqramlaşdırma dilində giqabaytlarla mənbə kodu ilə öyrədilib.

Copilot-un OpenAI Codex-i ingilis dili, ictimai GitHub anbarı və digər açıq mənbə kodları ilə öyrədilir. Buraya 54 milyon ictimai GitHub anbarından alınan 159 giqabaytlıq Python kodunun filtrlənmiş verilənlər dəsti daxildir.

OpenAI-nin GPT-3-ü GitHub-un ana şirkəti olan Microsoft-a xüsusi olaraq lisenziyalaşdırılıb.

 Həmçinin bax 
 ChatGPT
 Yaradıcı süni intellekt
 İstinadlar 

 Xarici keçidlər 

Kateqoriya:Süni intellekt tətbiqləri
Kateqoriya:OpenAI
Kateqoriya:GitHub
Kateqoriya:Mənbə kodu